Illum, il-Kummissjoni adottat il-ħdax-il rapport ta' progress tagħha dwar l-iskemi ta' rilokazzjoni u ta' risistemazzjoni ta' emerġenza tal-UE, li vvaluta l-azzjonijiet li ttieħdu mit-2 ta' Marzu 2017. L-Istati Membri għamlu progress kontinwu fil-qasam tar-rilokazzjoni, billi laħqu rekord ġdid ta' kull xahar ta' 2,465 persuna addizzjonali li ġew rilokati. L-għadd total ta' rilokazzjoni issa jammonta għal 16,340. Madankollu, jenħtieġ li jkun hemm aktar sforzi mill-Istati Membri kollha biex jiġi żgurat li l-persuni kollha eliġibbli jiġu rilokati fix-xhur li ġejjin. L-Istati Membri komplew jagħmlu progress sinifikanti fil-qasam tar-risistemazzjoni: sa issa 15,492 persuna ġew pprovduti b'mezzi sikuri u legali. Ir-rapport tal-lum jinkludi rakkomandazzjonijiet immirati għall-Istati Membri, bil-għan li l-proċess ta' rilokazzjoni u risistemazzjoni jitjieb. Il-Kummissarju għall-Migrazzjoni, l-Affarijiet Interni u ċ-Ċittadinanza Dimitris Avramopoulos qal: “F'Marzu, ilħaqna numru rekord ġdid ta' nies rilokati. Din hija solidarjetà fil-prattika u turija ta' responsabbiltà. Issa huwa ż-żmien biex l-Istati Membri tagħna jwettqu l-impenji tagħhom u jsaħħu l-isforzi tagħhom. L-Istati Membri għandhom dmir politiku, morali u legali biex jagħmlu dan. Nitlob lil dawk il-pajjiżi li għadhom ma ngħaqdux ma dan l-isforz komuni biex jagħmlu dan. Ir-rilokazzjoni tal-persuni kollha eliġibbli mill-Greċja u l-Italja fix-xhur li ġejjin hija perfettament fattibbli. Fl-istess ħin, irnexxielna nirrisistemaw ‘il fuq minn żewġ terzi ta' 22,500 persuna, li impenjajna ruħna biex nipprovdulhom mezz sikur u legali f'Lulju 2015. Din hija aħbar tajba. Qed inwettqu l-impenji tagħna biex naqsmu r-responsabbiltà ma' pajjiżi terzi bħat-Turkija, il-Ġordan u l-Libanu.” Ir-Rilokazzjoni Ir-ritmu tar-rilokazzjonijiet kompla jiżdied, u rriżulta f'27 fil-mija ta' titjib fuq l-aħjar xahar ta' qabel, b'aktar minn 1,600 mill-Greċja u aktar minn 800 mill-Italja, f'Marzu kien hemm total ta' 2,465 persuna rilokata. Mill-10 ta' April, ġew rilokati 16,340 persuna; 5,001 mill-Italja u 11,339 mill-Greċja. Madankollu, minkejja dan il-progress pożittiv, ir-ritmu ta' bħalissa ta' rilokazzjoni huwa ferm anqas mill-miri stabbiliti li jiżguraw li l-persuni kollha eliġibbli jiġu rilokati matul ix-xhur li ġejjin. B'madwar 14,400 kandidat għal rilokazzjoni li baqgħu fil-Greċja u madwar 3,500 persuna reġistrata għal rilokazzjoni sa issa fl-Italja, in-numru totali ta' persuni eliġibbli għal rilokazzjoni li huma preżenti fiż-żewġ pajjiżi huwa ferm anqas minn dak li kien previst fid-Deċiżjonijiet tal-Kunsill. Meta wieħed jikkunsidra dawn iċ-ċifri, jekk jiġu rrispettati l-miri approvati mill-Kunsill Ewropew ta' mill-anqas 3,000 rilokazzjoni kull xahar mill-Greċja u l-mira stabbilita mill-Kummissjoni ta' mill-anqas 1,500 rilokazzjoni kull xahar mill-Italja, huwa perfettament fattibbli li sa Settembru 2017 jiġu rilokati l-applikanti kollha eliġibbli bħalissa fil-Greċja u l-Italja. Meta wieħed jikkunsidra li l-prekundizzjonijiet u l-infrastruttura operattiva huma kompletament fis-seħħ fiż-żewġ pajjiżi u l-aġenziji tal-UE u l-organizzazzjonijiet internazzjonali żiedu l-kapaċitajiet tagħhom biex jilħqu l-miri stabbiliti, issa huwa f'idejn l-Istati Membri biex juru r-rieda politika u jsaħħu u jikkoordinaw l-isforzi tagħhom biex iwettqu l-obbligi tagħhom. Bil-għan li jitneħħew l-ostakoli operattivi u loġistiċi fil-proċedura ta' rilokazzjoni, ir-rapport tal-lum jinkludi r-rakkomandazzjonijiet immirati għal Stati Membri speċifiċi fuq kif għandu jitjieb il-proċess kollu minn meta jittieħed l-impenn sa meta jseħħ it-trasferiment. Sabiex itejbu l-proċedura ta' rilokazzjoni, jenħtieġ li l-Istati Membri, b'mod partikolari: Filwaqt li ċerti Stati Membri (il-Lussemburgu u l-Portugall) qed jagħmlu progress kontinwu fl-obbligi tagħhom għall-Greċja u l-Italja, oħrajn (il-Bulgarija, il-Kroazja u s-Slovakkja) qed jirrilokaw fuq bażi limitata ħafna. Filwaqt li l-Awstrija ħabbret li se tibda tirriloka dalwaqt, oħrajn (l-Ungerija u l-Polonja) għadhom qed jirrifjutaw kompletament li jipparteċipaw fl-iskema ta' rilokazzjoni. Sa issa, żewġ Stati Membri biss (Malta u l-Finlandja) mexjin fit-triq it-tajba biex jilħqu l-obbligi tagħhom kemm għall-Italja kif ukoll għall-Greċja. Għaldaqstant, il-Kummissjoni tinkoraġġixxi lill-Istati Membri biex isegwu r-rakkomandazzjonijiet u l-miri tagħha biex tiġi żgurata rata ogħla ta' rilokazzjonijiet b'mod ikkoordinat qabel ir-rapport li jmiss, previst għal Mejju 2017. Kif enfasizzat fir-rapport preċedenti, jekk l-Istati Membri ma jżidux ir-rilokazzjonijiet tagħhom dalwaqt, il-Kummissjoni mhux se toqgħod lura milli tuża s-setgħat tagħha skont it-Trattati għal dawk li ma jkunux konformi mad-deċiżjonijiet tal-Kunsill, filwaqt li tinnota li l-obbligu legali li jirrilokaw dawk eliġibbli mhuwiex se jispiċċa wara Settembru. Il-Kummissjoni hija lesta biex tgħin lill-Istati Membri biex jagħmlu progress biex jilħqu dawn l-obbligi. Ir-Risistemazzjoni L-iskema ta' risistemazzjoni tkompli timxi ‘l quddiem. Bi 15,492 persuna risistemata lejn 21 pajjiż [1] mill-10 ta' April, diġà ġew risistemati aktar minn żewġ terzi ta' 22,504, l-ammont miftiehem taħt l-iskema ta' risistemazzjoni. Mit-28 ta' Frar 2016, ġew risistemati 1,070 persuna, l-aktar mit-Turkija, il-Ġordan u l-Libanu. Filwaqt li xi Stati Membri u Pajjiżi Assoċjati diġà wettqu l-miri tagħhom (l-Estonja, l-Irlanda, in-Netherlands, il-Finlandja, l-Iżvezja, ir-Renju Unit, l-Iżlanda, il-Liechtenstein u l-Iżvizzera) u bosta pajjiżi oħrajn ingħaqdu mal-grupp tal-istati ta' risistemazzjoni parteċipanti permezz tal-iskema tal-UE, ir-responsabbiltajiet għadhom mhux qed jinqasmu b'mod ugwali. Disa' Stati Membri (il-Bulgarija, Ċipru, il-Greċja, il-Kroazja, Malta, il-Polonja, ir-Rumanija, is-Slovakkja u s-Slovenja) għad iridu jibdew ir-risistemazzjoni fl-ambitu tal-iskemi li għaddejjin bħalissa fuq livell tal-UE. Ir-ritmu ta' risistemazzjoni mit-Turkija, inkluż fiċ-ċifra globali ta' risistemazzjoni, kompla jiżdied matul dawn l-aħħar ġimgħat: mill-aħħar rapport ġew risistemati 1,053 Sirjan. Sa issa numru totali ta' 4,618 refuġjat Sirjan ġew ipprovduti b'passaġġ sikur u legali lejn l-Ewropa skont id-Dikjarazzjoni UE-Turkija. L-Istati Membri qed jimxu ‘l quddiem fit-tħejjijiet għal aktar risistemazzjonijiet u l-impenji issa jammontaw għal 26,112, żieda sinifikanti mqabbla mal-aħħar rapport. L-Awstrija u r-Rumanija bħalissa qed iħejju l-ewwel risistemazzjonijiet tagħhom taħt l-iskema. Madankollu, hemm Stati Membri li la rrisistemaw u lanqas ħadu azzjoni biex jirrisistemaw mit-Turkija (Ċipru, id-Danimarka, il-Greċja, l-Ungerija, l-Irlanda, Malta, il-Polonja, is-Slovakkja, is-Slovenja u r-Renju Unit). Filwaqt li sar progress sinifikanti, l-Istati Membri li għadhom 'il bogħod milli jilħqu l-miri tagħhom u dawk l-Istati Membri li għadhom ma rrisistemaw l-ebda persuna taħt l-iskemi tal-UE jenħtieġ li jżidu l-isforzi tagħhom biex jirrisistemaw mill-aktar fis possibbli u jingħaqdu mal-isforzi konġunti biex jipprovdu mezzi sikuri u legali lejn l-UE għal persuni fil-bżonn ta' protezzjoni internazzjonali u jimplimentaw id-Dikjarazzjoni UE-Turkija. Sfond: L-iskema ta' rilokazzjoni ta' emerġenza temporanja ġiet stabbilita f'żewġ Deċiżjonijiet tal-Kunsill f'Settembru 2015, li fiha l-Istati Membri impenjaw ruħhom li jirrilokaw lil persuni fil-bżonn ta' protezzjoni internazzjonali mill-Italja u mill-Greċja. Wara li l-Kunsill adotta emenda għat-tieni Deċiżjoni tal-Kunsill dwar ir-rilokazzjoni fid-29 ta' Settembru 2016, għal 54,000 post li għadhom mhux allokati disponibbli għar-rilokazzjoni bil-għan li s-Sirjani jiddaħħlu b'mod legali mit-Turkija lejn l-UE, l-impenn stabbilit fid-deċiżjonijiet ta' rilokazzjoni jikkonċerna r-rilokazzjoni ta' 98,255 persuna. Fit-8 ta' Ġunju tal-2015, il-Kummissjoni adottat proposta dwar Skema Ewropea ta' Risistemazzjoni, li kienet segwita minn ftehim fost l-Istati Membri tal-20 ta' Lulju 2015 għar-risistemazzjoni ta' 22,504 persuna fi bżonn evidenti ta' protezzjoni internazzjonali. Fis-7 ta' Marzu 2016, il-Kunsill Ewropew appella biex l-implimentazzjoni tar-rilokazzjoni titħaffef biex titjieb is-sitwazzjoni umanitarja fil-Greċja. Fil-konklużjonijiet tiegħu tal-20 u l-21 ta' Ottubru, il-Kunsill Ewropew reġa' talab għal azzjoni ulterjuri biex l-implimentazzjoni tal-iskemi ta' rilokazzjoni u risistemazzjoni titħaffef minħabba l-bżonn urġenti għal appoġġ lill-Greċja u l-Italja. Fil-15 ta' Diċembru, il-Kunsill Ewropew approva l-Pjan ta' Azzjoni Konġunta dwar l-implimentazzjoni tad-Dikjarazzjoni UE-Turkija, li kien jinkludi l-mira ta' 3,000 trasferiment għall-Greċja kull xahar u tenna l-appell tiegħu biex ikomplu jissaħħu l-isforzi biex ir-rilokazzjoni titħaffef, b'mod partikolari tal-minorenni mhux akkumpanjati u l-iskemi ta' risistemazzjoni eżistenti. Id-Dikjarazzjoni UE-Turkija tat-18 ta' Marzu 2016 tipprevedi li għal kull Sirjan li jiġi ritornat lit-Turkija mill-gżejjer Griegi, Sirjan ieħor jiġi risistemat mit-Turkija lejn l-UE. Dan il-prinċipju japplika mill-4 ta' April 2016. Tingħata prijorità lill-migranti li preċedentement ma kinux daħlu jew ippruvaw jidħlu fl-UE b'mod irregolari. Fit-13 ta' Lulju 2016, il-Kummissjoni pproponiet Qafas ta' Risistemazzjoni tal-UE permanenti sabiex tistabbilixxi sett ta' proċeduri standard komuni għall-għażla ta' kandidati għar-risistemazzjoni u status komuni ta' protezzjoni għal persuni risistemati lejn l-UE sabiex l-isforzi futuri Ewropej ta' risistemazzjoni jiġu ssimplifikati u jsiru aktar effikaċi. Fl-2016, il-Kummissjoni adottat l-Ewwel Rapport dwar ir-Rilokazzjoni u r-Risistemazzjoni. It-Tieni, it-Tielet, ir-Raba', il-Ħames, is-Sitt, is-Seba', it-Tmien, id-Disa' u l-Għaxar Rapport ġew adottati rispettivament fit-12 ta' April, fit-18 ta' Mejju, fil-15 ta' Ġunju, fit-13 ta' Lulju, fit-28 ta' Settembru, fid-9 ta' Novembru, fit-8 ta' Diċembru 2016 u fit-28 ta' Frar u fit-2 ta' Marzu 2017. Għal Aktar Informazzjoni Komunikazzjoni: Il-Ħdax-il Rapport dwar ir-Rilokazzjoni u r-Risistemazzjoni Anness 1: Rilokazzjonijiet mill-Greċja Anness 2: Rilokazzjonijiet mill-Italja Anness 3: Rilokazzjonijiet mill-Italja u l-Greċja Anness 4: Is-Sitwazzjoni Attwali tar-Risistemazzjoni SKEDA INFORMATTIVA: Ir-Rilokazzjoni u r-Risistemazzjoni SKEDA INFORMATTIVA: Il-ġestjoni tal-kriżi tar-refuġjati: Appoġġ finanzjarju tal-UE lill-Greċja L-Aġenda Ewropea dwar il-Migrazzjoni Deċiżjoni tal-Kunsill dwar ir-rilokazzjoni ta' 40,000 persuna mill-Italja u l-Greċja Deċiżjoni tal-Kunsill dwar ir-rilokazzjoni ta' 120,000 persuna mill-Italja u l-Greċja Id-Deċiżjoni tal-Kunsill (UE) 2016/1754 tad-29 ta' Settembru 2016 li temenda d-Deċiżjoni (UE) 2015/1601 li tistabbilixxi miżuri proviżorji fil-qasam tal-protezzjoni internazzjonali għall-benefiċċju tal-Italja u l-Greċja. Il-Konklużjonijiet tal-Kunsill dwar ir-Risistemazzjoni ta' 20,000 persuna li huma fil-bżonn ta' protezzjoni internazzjonali Dikjarazzjoni UE-Turkija tat-18 ta' Marzu 2016 [1] il-Belġju, ir-Repubblika Ċeka, id-Danimarka, il-Ġermanja, l-Estonja, Franza, l-Iżlanda, l-Italja, il-Latvja, il-Liechtenstein, il-Litwanja, in-Netherlands, in-Norveġja, l-Awstrija, il-Portugall, Spanja, il-Finlandja, l-Iżvezja, l-Iżvizzera u r-Renju Unit.